Bula Vakayago
E sega ni ivola vakavuniwai na iVolatabu. Ia e vakarautaka na ivakasala meda bulabula kina vakayago. Dikeva mada eso na ivakavuvuli vakaivolatabu ena vakavinakataka noda bula vakayago.
TAQOMAKA NA YAGOMU
IVAKAVUVULI VAKAIVOLATABU: “E sega ni dua na tagane e cata na yagona, ia ena vakania.” —Efeso 5:29.
KENA IBALEBALE: Na ivakavuvuli vakaivolatabu qori e uqeti keda meda qarauna noda bula vakayago. E laurai ena dua na vakadidike, ni levu na mate e vu mai na noda ivakarau ni bula. Noda bulabula gona vakayago ena vakatau tiko ga ena ivakarau ni bula eda digia.
KA O RAWA NI CAKAVA:
Kakana. Kania na kakana bulabula qai gunu wai vakalevu.
Vakaukauayago. Keda qase se gone, malumalumu vakayago se tautauvimate, na vakaukauayago eda na bulabula kina. Era na rairai soli vakasama na wekada se o ira na dauveivakasalataki ena ituvatuva ni vakaukauayago, ia ena vakatau na kena yaga ena noda muria!
Moce Vinaka. Na lailai ni moce e vakavuna na tauvimate bibi. E levu e lailai nodra gauna ni moce nira cakava tiko eso tale na ka. Ia o na marautaka nomu bula ni o moce vinaka.
TAQOMAKI IKO ENA IVAKARAU NI BULA E VEIVAKALEQAI
IVAKAVUVULI VAKAIVOLATABU: “Meda vakasavasavataki keda mai na dukadukali kece vakayago kei na dukadukali vakayalo.”—2 Korinica 7:1.
KENA IBALEBALE: Eda na bulabula vinaka ke da kua ni vakayagataka na veika e vakavuna na tauvimate kei na mate, me vaka na tavako.
KA O RAWA NI CAKAVA: Digia e dua na tikinisiga mo tinia kina nomu vakatavako. Ni vo e dua na siga, saga mo kauta laivi na tavako kece, ibiubiu ni kavuru, kena masese kei na iyaya tale eso e vakayagataki ena vakatavako. Kua ni goleva na vanua o na temaki tale kina. Tukuna vei ira nomu itokani na ka o vakatulewataka.
ESO TALE NA IVAKAVUVULI VAKAIVOLATABU
MO QAQARAUNI.
“Ke o tara e dua na vale vou, mo cakava tale ga na bai ni nomu delanivale, me kua ni beitaki na nomu vale ena vakadavedra ni lutu mai kina e dua.”—VAKARUA 22:8.
LEWA VINAKA NOMU CUDRU.
“O koya e berabera ni cudru e yalomatua vakalevu, ia o koya e yalototolo e vakaraitaka na nona lialia.”—VOSA VAKAIBALEBALE 14:29.
KUA NI KANA SIVIA.
‘Mo kua ni maliwai ira na kana vakasivia.’—VOSA VAKAIBALEBALE 23:20.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn